บลจ.ทิสโก้ชี้หุ้นละตินอเมริกาน่าลงทุน
บลจ.ทิสโก้ มองเศรษฐกิจละตินอเมริกาแข็งแกร่ง แนวโน้มเติบโตต่อเนื่อง คลอดกองทุนใหม่ลงทุนตลาดหุ้นละตินอเมริกา คาดกำไรปีนี้ 15-20%
18 ก.พ. 2553

บลจ.ทิสโก้ มองเศรษฐกิจละตินอเมริกาแข็งแกร่ง แนวโน้มเติบโตต่อเนื่อง คลอดกองทุนใหม่ลงทุนตลาดหุ้นละตินอเมริกา คาดกำไรปีนี้ 15-20%
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทมองว่าภูมิภาคละตินอเมริกามีความน่าสนใจในการลงทุน เนื่องจากเศรษฐกิจมีความแข็งแกร่งและคาดว่าปีนี้จะเติบโตเฉลี่ยประมาณ 4-5% รวมถึงทรัพยากรธรรมชาติที่มีอยู่จำนวนมาก ทำให้ประเทศได้รับผลดีจากราคาสินค้าโภคภัณฑ์ที่ปรับตัวเพิ่มขึ้นและส่งออกได้เพิ่มขึ้นตามเศรษฐกิจโลกที่ฟื้นตัว 
ขณะเดียวกันผลตอบแทนของตลาดหุ้นละตินอเมริกาเพิ่มขึ้นต่อเนื่อง เห็นได้จากผลตอบแทนของดัชนี MSCI IEM Latin America โดย 1 ปีย้อนหลังอยู่ที่ 90.20% และ 3 ปีย้อนหลัง 28.04% และ 5 ปีย้อนหลัง 137.41% สูงกว่าดัชนีหุ้นไทย,หุ้นตลาดเกิดใหม่ทั่วโลกและหุ้นทั่วโลก และจากแนวโน้มการเติบโตของเศรษฐกิจที่แข็งแกร่ง จะสนับสนุนให้ตลาดหุ้นละตินอเมริกาปรับเพิ่มขึ้นได้ต่อ โดยปีนี้คาดว่าจะให้ผลตอบแทนประมาณ 15-20% 
บลจ.ทิสโก้ จึงจัดตั้งกองทุนเปิดทิสโก้ ละติน อเมริกา เพื่อเป็นทางเลือกลงทุนต่างประเทศ โดยกองทุนจะเน้นลงทุนในหน่วยลงทุนของกองทุน Lyxor ETF EM Latin America (กองทุนหลัก) ซึ่งเป็นกองทุนรวมอีทีเอฟจดทะเบียนซื้อขายในสิงคโปร์ เน้นลงทุนใน 5 ประเทศ ได้แก่ บราซิล ชิลี เม็กซิโก โคลัมเบียและเปรู ขนาดกองทุน 1,000 ล้านบาท คาดเปิดขายครั้งแรกวันที่ 22 ก.พ.-5มี.ค.2553 หลังจากนั้นจะเปิดให้ซื้อขายได้ทุกวันทำการ